春日偕遊響應山觀瀑泉飲漱玉亭上分複磴擁危泉賦磴韻十四
作者：陳必復
朝代：宋

paragraphs: 溪山晴色妍，桃李春意賸。
野服烏角巾，郊游偶乘興。
同行皆好賓，樂此境物勝。
古寺臨清潭，鳴泉落危磴。
孤亭上雲雨，木末渺難認。
林深行漸迷，谷虛語相應。
陰壑號悲風，懸蘿礙飛鐙。
掃花坐寒石，意與幽事稱。
崖巔記曾遊，蘚濕墨痕凝。
登高浩懷古，歲月如墮甑。
百年幾朝昏，今昔一長憑。
道人苦將迎，頗亦厭車乘。
他時營菟裘，隙地儻可贈。
舉杯酌山靈，茲語爲我證。